Dei har knapt landa. Dagleg leiar for Norsk Countrytreff, Arve Kleppe, og vaktleiar Per Jonny Moldestad er overlykkelege når Firda ringer.

– Det har vore ei eventyrleg helg, seier Kleppe som søndag kan stadfeste at publikumsrekorden frå 2009 vart knust.

17.600 var innom festivalområdet i Breim og dei andre arenaane i løpet av helga. Førre rekord var på 13.100 i 2009.

– Det viser også igjen på sal av mat og drikke. Det var tomt for det meste, seier festivalsjefen.

Sjølv om vêret spelte på lag, trur festivalsjefen at det gode ryktet dei har opparbeidd seg i over 20 år er mykje av årsaka til det gode billettsalet. Han trur dei kjem til å lande godt på plussida økonomisk.

Full kyrkje

Kleppe dreg fram kyrkjekonserten laurdag som det absolutte høgdepunktet i løpet av helga.

– Kyrkja var heilt full. Konserten med Tanya Tucker er noko av det mest utrulege eg har opplevd, seier Kleppe.

Heile 2700 bueiningar har slått seg ned på campinga i år, mot 1931 i fjor. Vaktleiar Moldestad fortel at dei har måtta utvide campingområdet to gongar i løpet av helga.

GLAD: Per Jonny Moldestad, vaktleiar på Norsk countrytreff. Foto: Cecilie Brendehaug Rysjedal

Sjølv med så mykje folk på festivalen har det knapt vore noko bråk, sett vekk frå ein episode laurdag kveld.

– Eg snakka med innsatsleiar i politiet i natt og ho var imponert over at alt hadde gått så bra med tanke på kor mykje folk som var her. Det er kjekt å høyre. Eg er veldig godt fornøgd med vaktselskapet og alle dei frivillige som har stått på. Innsatsen har vore heilt imponerande, seier Moldestad.

Jubileum neste år

Han fortel at både publikum og artistane har gitt uttrykk for at dei har kosa seg.

– Eg har berre fått positive tilbakemeldingar. Eg har fått mange «high five» når eg har gått forbi folk i dag, og det er kjekt. Også artistane har sagt at dei har kosa seg, seier han.

– Korleis skal ein toppe dette?

– Hehe, sei det. Neste år har vi 25-årsjubileum og då er hovudartisten Emmylou Harris. Ho er ein stor musikar som vi gler oss til å ha på besøk. Ingenting negativt om Tanya Tucker, men Harris er ein divisjon høgre i denne sjangeren, seier Kleppe.

– Vi har trua på det blir ein knallfestival også neste år, så folk kan berre byrje å gle seg, legg han til.